العقیدہ البرہانیہ (کتاب)

عقیدہ برہانیہ جسے عقیدہ سلالجی بھی کہا جاتا ہے، مکمل نام: عقيدة البرهانية في علم الألوهية، امام ابو عمرو عثمان السلالجی (وفات: 574ھ) کی تصنیف ہے۔ یہ ایک مختصر عقیدہ ہے جو اہل سنت اشاعرہ کے عقائد کے مطابق مرتب کی گئی ہے۔ اس کی خصوصیات میں اس کا اختصار، آسان زبان اور اشعری عقائد کے تمام بنیادی اصولوں کا احاطہ شامل ہے۔

عقیدہ برہانیہ کو اہل سنت علما میں وسیع قبولیت ملی اور مغرب و مشرق کے اسلامی علاقوں میں یہ مدارس و جامعات کے نصاب میں شامل رہی۔ اسے اندلس، مراکش، تیونس اور الجزائر میں شرح و تدریس کے ذریعے فروغ حاصل ہوا۔المذهب الأشعري بالمغرب التاريخ والأصول 7. 
 مصنف کا تعارف 

مصنف کا نام ابو عمرو عثمان بن عبد اللہ السلالجی ہے، جن کا تعلق جبل سلیلجو کے علاقے سے تھا، جو شہر فاس کے نواح میں واقع ہے۔ خاندانِ سلالجی فاس کے مشہور علمی خاندانوں میں شمار ہوتا ہے اور ابو عمرو اس خاندان کے سب سے بڑے فقیہ اور عالم تھے۔ وہ "امام اہل مغرب فی علم الاعتقاد" اور "منقذ اہل فاس من التجسیم" جیسے القاب سے مشہور تھے۔

ان کی پیدائش 521ھ کے لگ بھگ ہوئی۔ کم عمری میں فاس آ کر قرآن حفظ کیا اور مسجدوں میں دینی علوم حاصل کیے، پھر جامع القرويين میں "الموطأ"، "المدونة" اور "الرسالة" جیسے متون پڑھے۔ بعد ازاں انھوں نے علم کلام کی طرف رخ کیا اور امام الحرمین الجوینی کی کتاب الإرشاد سے ابتدا کی۔

ان کے اساتذہ میں ابن حرزهم (وفات: 559ھ) اور ابن الرمامة (وفات: 567ھ) شامل تھے، جنھوں نے ان کے علم کلام کی استعداد کو نکھارا۔ مکہ مکرمہ کا سفر مکمل نہ کر سکے تو مراکش جا کر ابن الاشبیلی سے ملاقات کی، لیکن جلد ہی واپس فاس آ گئے جہاں تدریس کا سلسلہ شروع کیا اور ان کے دروس میں طلبہ کی بڑی تعداد شریک ہوتی تھی۔ امام سلالجی 574ھ میں فاس ہی میں وفات پا گئے اور وہیں دفن ہوئے۔
 تألیف کا سبب 
امام ابو عمرو عثمان السلالجی نے عقیدہ برہانیہ ایک نیک، زاہدہ اور صالحہ اندلسی خاتون خَیْرونَہ (وفات: 594ھ) کی درخواست پر تصنیف کی۔ وہ علمِ کلام سیکھ کر اپنی عقیدے کو گمراہی اور انحراف سے محفوظ رکھنا چاہتی تھیں۔ انھوں نے اپنے استاد سلالجی سے درخواست کی کہ وہ ان کے تختی (لوح) پر عقائدِ اسلامیہ کے ضروری اجزاء لکھ دیں تاکہ وہ انھیں یاد کر سکیں۔ امام سلالجی نے اس انوکھے اور پرخلوص جذبے کے سامنے جھکتے ہوئے تدریجی طور پر یہ عقیدہ لکھنا شروع کیا:

ہر بار وہ ایک مختصر فصل تختی پر لکھتے؛
خیرونہ اسے حفظ کر کے مٹا دیتیں؛
اس کے بعد وہ دوبارہ نئی فصل لکھواتیں؛
یہاں تک کہ پوری عقیدہ مکمل ہو گئی۔
یہ عمل امام سلالجی کے ان قریبی شاگردوں کے لیے بھی حیرت انگیز تھا جو انھیں برسوں تصنیف پر آمادہ نہ کر سکے۔ مؤرخین کے مطابق:
> «وهكذا استطاعت هذه المرأة الزاهدة أن تحقق ما عجز عنه الرجال المقربون إلى أبي عمرو...»
یعنی یہ نیک خاتون وہ کارنامہ انجام دے گئیں جو بڑے بڑے علما اور شاگرد بھی نہ کر سکے اور اس طرح "عقیدہ برہانیہ" منظرِ عام پر آئی۔ یہی وجہ ہے کہ یہ خاتون "البرهانیة" کے لقب سے مشہور ہو گئیں اور ان کے ہاتھ سے یہ عقیدہ عوام میں خوب پھیلا۔ابن مومن بغية الراغب عن المديوني الشرح 60-61 نقلا عن عثمان السلالجي ومذهبيته الأشعرية، الدكتور جمال علال البختي، ص:186.
 موضوع 
عقیدہ برہانیہ کو مؤلف نے بسملہ، حمد اور درود کے بعد اٹھارہ فصول میں تقسیم کیا، جنہیں پانچ بڑے ابواب میں بیان کیا جا سکتا ہے:

 طبیعیات: مخلوق کی تعریف، جوہر واعراض کی تقسیم اور اس پر استدلال۔
 الٰہیات: وجودِ باری تعالیٰ، اس کی صفات، رؤیتِ الٰہی، افعال اور عدل۔
 نبوت: رسالت، معجزہ، عصمتِ انبیا، معجزاتِ نبوی اور سمعیات (آخرت کے امور)۔
 احکامِ تکلیف: کتاب، سنت، اجماع، توبہ اور اس کے شرائط۔
 امامت: شروط، طریقۂ ثبوت، اجتہاد اور صحابہ کی فضیلت۔

مصنف فرماتے ہیں: "یہ اہل السنۃ والجماعۃ کا عقیدہ ہے جو سلف سے خلف تک منتقل ہوتا رہا اور اس کا جاہل رہنا کسی کے لیے جائز نہیں۔"عثمان السلالجي ومذهبيته الأشعرية: جمال البختي-ص:565.

 حوالہ جات 
 مركز أبي الحسن الأشعري للدراسات والبحوث العقدية.

 بیرونی روابط 
 المذهب الأشعري بالمغرب التاريخ والأصول
 عثمان السلالجي إمام أهل المغرب في علم العقيدة
 عقيدة النساء في التراث العقدي المغربي العقيدة السلالجية والسنوسية
 صفحات من عناية المرأة المسلمة بالدرس العقدي

زمرہ:اشعری ادب